נינטנדו סוויץ'

נינטנדו סוויץ' (באנגלית: Nintendo Switch; ביפנית: ニンテンドースイッチ, Nintendō Suitchi) היא קונסולת משחקים מבית נינטנדו שהגיעה לחנויות במרץ 2017. הקונסולה היא שילוב היברידי בין קונסולה ניידת עם מסך עצמאי לקונסולה נייחת המתחברת למסך חיצוני וכוללת מעבד וכרטיס גרפי חזקים יותר משל הנינטנדו 3DS.

המערכת הושקה ב־3 במרץ 2017 ביחד עם משחק ההשקה של הקונסולה The Legend of Zelda: Breath of the Wild ו־Just Dance 2017 (המשחקים נמכרים בנפרד מהקונסולה).

גרסה ניידת בלבד של הקונסולה, הנקראת נינטנדו סוויץ' לייט, הושקה בספטמבר 2019, ביחד עם גרסה חדשה של הנינטנדו סוויץ', ששופרו בה חיי הסוללה. באוקטובר 2021 יצאה לאור גרסת OLED בעלת מסך מוגדל, מעמד גמיש ויציב משמעותית ביחס למודל המקורי, מערכת סאונד טובה יותר ושטח אחסון גדול יותר.

הקונסולה 
הקונסולה עצמה מורכבת מטאבלט עצמאי שניתן לחבר אותו לטלוויזיה בעזרת תחנת עגינה עם ממשק HDMI או לחבר אליו בקרי שליטה למשחק במצב נייד. במצב של משחק בטלוויזיה ניתן להוציא מהקונסולה את שני הבקרים (Joy Cons) ולחבר אותם לשלט, שנקרא Grip. במצב של משחק נייד (לא מהטלוויזיה), ניתן לחבר את ה־Joy Cons בחזרה אל הקונסולה, לקחת אותה ולשחק מכל מקום באותו המשחק ששוחק בטלוויזיה. אפשר לשחק גם במצב שיתופי (co-op) עם שחקנים נוספים באמצעות משחק עם בקר אחד לכל אחד כמו במשחקים NBA2K18 ו-1, 2 Switch.

יש מספר דרכים עיקריות לשחק:
מצב נייח (עם ה-Dock) במצב זה, הקונסולה מתחברת אל מסך הטלוויזיה, ואפשר להשתמש ב־Joy Cons, או ב־Pro Controller על מנת לשחק.

מצב נייד (On the Go) במצב זה, הקונסולה מתפקדת כקונסולה ניידת רגילה.

מצב שיתופי (co-op) במצב שיתופי, אפשר לשחק בשתי דרכים:
 בעת שהקונסולה מחוברת אל מסך הטלוויזיה, בחלוקת בקרי משחק לכל שחקן.
 במצב נייד, ניתן להעמיד את הקונסולה בזווית על ידי שליפת רגלית מחלקו האחורי של הטאבלט, אשר מתפקד כמסך טלוויזיה קטן. ניתן להשתמש באותם בקרים גם במצב זה.

מצב שולחן (Tabletop Mode) שחקן יחיד יכול גם כן להוציא מהחלק האחורי של הטאבלט את הרגלית ולהניח את הקונסולה על משטח ולשחק עם הבקרים.

פרטים טכניים 
 כרטיס מסך ומעבד: הסוויץ' משתמש במעבד וכרטיס מסך מסוג "טגרה" של חברת אנבידיה (Nvidia)
 משקל: 398 גרם (כאשר ה־Joy Cons מחוברים); 297 גרם (ללא ה־Joy Cons)
 ממדים: גובה: 102 מ״מ, רוחב: 238 מ״מ (כאשר ה־Joy Cons מחוברים)/173 מ״מ (ללא ה־Joy Cons), עובי: 14 מ״מ.
 מסך: 6.2 אינץ' ברזולוציה של 1280×720 פיקסלים.
 פלט חיצוני: 480p, 720p או 1080p (דרך חיבור HDMI).
 אחסון: 32 גיגה־בתים של אחסון פנימי. ניתן להוסיף אחסון של עד 2 טרה־בתים בעזרת כרטיס MicroSD.
 סוללה: סוללה מסוג ליתיום איון בנפח 4310mAh.

אביזרים נלווים 
נינטנדו הכריזה על שלט pro controler) Pro) לסוויץ', בדומה לשלט ה־Pro  של ה־Wii U.

את השלט נינטנדו הציגה בטריילר של הקונסולה ומספר חברות צד שלישי הכריזו על מגנים לקונסולה ומעמד למצב משחק Tabletop.

המשחקים עצמם מגיעים על מחסניות משחק שדומות לאלו הקיימות היום לקונסולת ה-3DS אם כי לא אפשרית תאימה לאחור של ה-3DS וה-Wii U לסוויץ'.

כמו כן, הושק ליין המוצרים "נינטנדו לאבו", מספר ערכות של אביזרים מקרטון לבנייה עצמית, בשילוב עם טכנולוגיית הג'ויקונים.

סוגי ערכות: ערכת רובוט, ערכת דייג, ערכת פסנתר, ערכת רכב (עם תמיכה ב-mario kart 8 deluxe).

כמו כן, יש חברות צד שלישי המפתחות אביזרים נלווים, אך ללא תמיכה רשמית של נינטנדו.

הג'וי קון
הג'וי קון הוא השלט העיקרי של קונסולת ה-Switch.

הוא יכול לתפקד כשלט חוטי המחובר ישירות לקונסולה, וכן כשלט אלחוטי.

השלט הנוסף הוא שלט ה-pro, אך הוא אינו מגיע עם הקונסולה. לג'ויקון מספר תכונות:

HD rumble אלמנט זה נועד לשפר את חוויית המשחק על ידי רטט ומדמה מצבים שונים באמצעות חוש המישוש.

בקר תנועה - אלמנט זה חש תנועה, בדומה לשלט של קונסולת ה-Wii, וכולל גירוסקופ ללכידת תנועות מורכבות.

מספר משחקים תומכים בפונקציה זו, למשל Mario Tennis Aces שבו אפשר לשחק את כל המשחק עם בקר התנועה, מה שמשפר את חוויית המשחק.

כמו כן, בג'ויקון בודד יש ג'ויסטיק אחד, אך ניתן לחבר שני ג'ויקונים באמצעות ™Joy‑Con Grip, וכך הג'ויקון מתפקד בדומה לשלט של קונסולות ה-Xbox וה-Playstation.

בקיץ 2019 החלו להישמע ביקורות קשות על האיכות של הג'וי קונים: הדבק של הג'ויסטיק מתקלקל מהר יותר מהנדרש, וכתוצאה מכך, הג'ויסטיק נוטה לצדדים גם בלי לחיצות של המשתמש. התופעה מכונה "דריפט". בעקבות תביעה מקיפה החליטו המשרדים האמריקאיים של נינטנדו לתקן בחינם בקרים, גם אם נגמרה האחריות עליהם, אך המבצע לא התנהל באף טריטוריה אחרת. ה"דריפט" תועד גם בדגם הסוויץ' לייט כמה ימים אחרי השקתו.

שירותים ותוכנות 
שירות אונליין בתשלום (בדומה ל-PS Plus ו-Xbox Live Gold) זמין מספטמבר 2018.

שירות האונליין מאפשר שלושה דברים: גישה לעשרות משחקי NES ו-SNES, אפשרות לשחק אונליין (מול שחקנים אחרים בעולם), שמירת נתונים בענן ואפליקציה לטלפון. בנוסף, בסוויץ' זמינה חנות המשחקים הדיגיטליים של נינטנדו – Nintendo eShop  ודפדפן אינטרנט. קיימת אפליקציה (יישומון) לטלפונים חכמים של בקרת הורים לסוויץ'.

הסוויץ עודכן מאז שיצא כמה פעמים: כל עדכון הביא איתו שירותים חדשים, והעדכונים אפשרו לשלט גיימקיוב להתחבר לסוויץ, שינו את ערוץ החדשות, ואפשרו לצלם וידאו רטרואקטיבית עד 30 שניות אחורה מרגע הלחיצה על כפתור ההקלטה.

כותרים לסוויץ' 
מלבד לכותר ההשקה The Legend of Zelda: Breath of the Wild, קיימים עוד מספר כותרים לסוויץ' שעליהם נינטנדו הכריזה.

The Legend of Zelda: Breath of the Wild

כותר ההשקה של הקונסולה, במשחק זה לינק (Link) מתעורר לאחר שינה ארוכה וקם לממלכת Hyrule ההרוסה שנשלטת על ידי המלך גנון (Ganon) שגר בטירת היירול ועל לינק לעצור אותו מלהרוס את העולם. משחק זה בסדרה הוא שונה מכיוון שהמשחק הוא משחק עולם פתוח, כלומר, השחקן יכול לחקור את העולם, לגלות מקומות חדשים ולפגוש באויבים בדרכו.

המשחק זכה לשבחים רבים ונחשב לאחד ממשחקי העולם הפתוח הכי טובים שנוצרו אי-פעם.

1, 2, Switch
משחק זה הוא משחק מסיבות שמיועד למספר מרובה של משתתפים, המשחק משתמש בטכנולוגיית התנועה של ה-Joy-cons. זהו משחק מסיבות, הכולל מבחר גדול של מיני-משחקים שמתארים מספר מצבים שונים כמו דו-קרב במערב הפרוע או חליבת פרה ברפת.

המשחק הוא אחד ממשחקי ההשקה של הסוויץ' ויצא לאור ב-3 במרץ 2017.

ARMS
משחק לחימה שגם הוא משתמש בטכנולוגיית התנועה של ה-Joy-cons, רק שב-ARMS, ה-Joycons משמשים כאגרופיו של השחקן בזירת קרב וירטואלית.

המשחק מיועד למצב שחקן יחיד/2 שחקנים או למצב רב-משתתפים. משחק זה יצא לאור ביוני 2017.

כמו כן, מעבר לשיטת משחק רגילה (1V1), אפשר גם לשחק במצב 2V2.

בנוסף, יש עוד מספר מצבי משחק:

כדורעף (Vball) - משחק הדומה לכדורעף רגיל, עם המכניקה של-arms.

חישוקים (Hoops) - מצב משחק שבו יש לזרוק את היריב שלך לסל.

מיומנות קליעה (skillshot) - מצב בו צריך לפגוע בכמה שיותר מטרות בזמן מוגבל

Snipperclips
משחק זה הוא משחק פאזלים לשני שחקנים שהמטרה היא שיתוף פעולה על מנת לעבור את החידות ואת השלבים במשחק. במשחק ישנם שתי דמויות - Snip ו-Clip שלכל אחת מהם תכונות ייחודיות העוזרות לעבור את השלבים.

המשחק יצא לאור במרץ 2017.

Splatoon 2
המשחק השני בסדרת ה-Splatoon, הוא משחק רב-משתתפים בסגנון יריות בגוף שלישי (Third-Person Shooter). כמו במשחק הראשון, השחקן שולט ביצורים הנקראים "Inklings" ומצוידים ברובי-צבע.

ישנם מספר מצבי משחק:
שחקן-יחיד (Hero Mode) - בקמפיין לשחקן-יחיד השחקן שולט על סוכן-4 שנעזר בסוכנת-2 כדי לשחרר את חבריהם מידי ה-Octarians ומנהיגם Octavio. הקמפיין מזכה את השחקן בנקודות ניסיון וכסף במצב מרובה משתתפים.
קרב טריטוריה (Turf War) - מצב מרובה משתתפים. 8 שחקנים מתחלקים לשתי קבוצות בעלות 4 שחקנים כל אחת. המטרה היא לצבוע כמה שיותר שטחים במשך זמן מסוים, הקבוצה ששולטת על שטח גדול יותר מנצחת. כדי לצבוע על השחקן "לסמן" את הטריטוריה שלו באמצעות ירי של צבע על גבי האדמה, מכוניות, בניינים וכו'.
מצב מדורג (Ranked Battle) - השחקן יכול להגיע למצב מדורג רק כאשר הוא הגיע לשלב 10 על ידי משחק ב-Turf War. המצב הזה קובע את הרמה של השחקן לפי הרמה שלו במשחק, לדוגמה, שחקנים מצוינים יקבלו את הדירוג +A ואילו שחקנים פחות טובים יקבלו את הדירוג - C והמשחק מתקיים עם שחקנים עם דירוג דומה לזה של השחקן. מצב מדורג כולל כמה מצבי משחק:
ספלאט-זונס (Splat Zones) - על השחקן לכבוש נקודות מסוימות במפה. כדי לכבוש את הנקודות יש לירות בהם עם צבע. הקבוצה שמחזיקה בנקודה הכי הרבה זמן מנצחת.
ריינמייקר (Rainmaker) - על השחקן וקבוצתו להוביל נשק סודי ומיוחד בשם ה-Rainmaker לבסיס של האויב. הקבוצה שהמרחק של ה-Rainmaker מהבסיס שלה הוא הקטן ביותר מנצחת.
טוואר קונטרול (Tower Control) - על השחקן וקבוצתו להוביל "מגדל מעופף" ולפלוש לתוך הטריטוריה של היריב, אם אף שחקן לא מזיז את המגדל, המגדל חוזר לאט-לאט לנקודת ההתחלה שלו. הקבוצה המנצחת היא זו שהגיעה הכי קרוב לבסיס היריב.
Octo Expansion - השחקן שולט ב"סוכן 8" במערכת התת-קרקעית של הרכבת התחתית בחיפושיו אחר ה-"thangs" כדי לעלות אל פני השטח. במהלך המשחק אוספים "mem cakes" וכשמשלימים סטים מקבלים פריטים מיוחדים.

המשחק יצא לאור ביולי 2017.

Luigi's Mansion 3

המשחק, שהושק 31 באוקטובר 2019, מדבר על הרפתקאותיו של לואיג'י לאחר שחבריו נחטפו על ידי האויב המושבע שלו, King Boo.

Super Mario Odyssey

משחק זה יצא באוקטובר 2017, במשחק זה, מריו, לאחר תבוסה מביכה מול אויבו באוזר, (שקרע לו את הכובע) משתדל לנקום ופוגש בקפי, כובע עם רצונות חופשיים שמחליט לעזור לו.

במשחק פעולות חדשות שלא נראו במשחקים קודמים, עם חוויה של עד 80 שעות משחק ועולמות מגוונים וחדשים. כמו כן, במהלך המשחק אפשר למצוא "ירחים" הניתנים להחלפה תמורת תלבושות, אביזרים לבית, ומדבקות לקיר.

ב-2 במאי 2018 יצא למשחק עדכון ובו התווסף לואיג'י, אחיו הצעיר של מריו.

העדכון מציע משחק בו השחקן מחביא בלון תוך פחות מ-30, שניות ומשיג בלונים של אחרים בזמן מוגבל.

Super Mario Party

משחק זה הושק ב-5 באוקטובר 2018.

המשחק כולל משחקי חברה ומשחקים קטנים (mini-games), ומעין משחק "קופסה" עם מבחר הדמויות של מריו, כגון: מריו, לואיגי, באוזר, פיץ ודמויות נוספות.

אפשר לשחק את המשחק עם אדם נוסף או Online.

Mario Tennis Aces

משחק זה הושק ביוני 2018.

במשחק יש שני מצבים עיקריים:

מצב "רגיל"- טורנירים, משחקים אונליין, ומצב 'סווינג'- המשתמש בטכנולוגיית התנועה של הג'ויקונים.

מצב הרפתקה- במצב הרפתקה, נלחמים במפלצות, מתאמנים, ומבצעים אתגרים.

בספטמבר 2018, יצאה גרסה 2.0 המאפשרת לשחק את מצב ההרפתקה באופן מקוון, דמויות נוספות, ועוד.

הכותרים של נינטנדו סוויץ' (רשימה חלקית)

קישורים חיצוניים 

 
 אתר הבית של הקונסולה, באתר Nintendo.com 
 אתר הבית של הקונסולה, באתר נינטנדו ישראל 
 Nintendo Plans New Version of Switch Next Year, כתבה באתר Wall Street Journal 
 ביקורת - Nintendo Switch, פורסם באתר המשחקים Vgames, ב-19 באפריל 2017

הערות שוליים

קונסולות משחקים
נינטנדו
מכשירים שהושקו ב-2017